40 km se kabels by Transnet gesteel(Argieffoto: pixabay) Transnet Freight Rail (TFR), Transnet se spoorvragafdeling, het die afgelope twee weke ŉ drastiese toename in kabeldiefstal en vandalisme by hul spoornetwerke ervaar. Minstens 152 kabeldiefstalvoorvalle is aangemeld en meer as 40 km se treinkabels is in die proses gesteel. Volgens Transnet blyk die diefstal- en vandalismevoorvalle goed gekoördineer te wees – waar groot groepe van 20 tot 25 mense op spoorweginfrastruktuur toeslaan. Die groep boewe is dikwels gewapen en sal nie huiwer om geweld te gebruik nie. Die diewe teiken veral die treinkabels, wat noodsaaklik is vir die doeltreffende werking van die treine. Volgens Sizakele Mzimela, uitvoerende hoof van Transnet Freight Rail, is sy bekommerd oor die toename in diefstal omdat dit ŉ ernstige impak op Transnet se bedrywighede het. Transnet moes intussen ook al van sy treindienste opskort, wat vertragings in die aflewering van goedere tot gevolg het. Só belemmer dit ook Transnet se vermoë om doeltreffende dienste aan sy klante te lewer. “Veiligheid is vir ons van groot belang; ontbrekende en beskadigde infrastruktuur kan gevaar vir die treindrywer inhou aangesien die stelsel onstabiel raak. Ontsporing is dikwels ’n direkte gevolg van diefstal. So ŉ geval is Woensdag in die Pretoria-omgewing aangemeld. Gelukkig is niemand in die voorval beseer nie,” sê Mzimela. Mzimela sê ŉ volhoubare oplossing vir die diefstal van treinkabels en die beskadiging van infrastruktuur is nodig. Enigiemand met meer inligting oor kabeldiefstal word aangemoedig om hul naaste polisiestasie te kontak. Transnet moedig ook lede van die gemeenskap aan om enige verdagte aktiwiteite aan te meld deur hul blitslyn by 0800 003 056 te skakel of ’n e-pos aan [email protected] te stuur.